*Projekts*

**Informatīvais ziņojums**

**Par vienošanos starp Latvijas Republikas un Luksemburgas Lielhercogistes valdībām par Ekonomikas ministrijas kompetencē esošās Starptautiskās Enerģētikas aģentūras darba formātu vadīšanu Latvijas un Luksemburgas prezidentūru Eiropas Savienības Padomē laikā**

1. **Ievads**

Starptautiskā Enerģētikas aģentūra (*International Energy Agency,* turpmāk – IEA) ir neatkarīga organizācija, kas bāzēta Parīzē un dibināta 1973. gadā, lai reaģētu uz izvērsušos naftas krīzi un palīdzētu valstīm koordinēt kolektīvu atbildi uz lielākajiem naftas piegāžu pārtraukumiem ar mērķi novērst nozīmīgākos pārtraukumus caur ārkārtas naftas rezervju iepludināšanu tirgos. Papildus minētajam primārajam uzdevumam, organizācija šobrīd ir kļuvusi par sastāvdaļu globālajam dialogam par enerģētiku, nodrošinot ticamas statistikas apkopošanu, analīzi un rekomendācijas ar mērķi veicināt tīru, uzticamu un pieejamu enerģiju tās 29 dalībvalstīm (Austrālija, Austrija, Beļģija, Kanāda, Čehija, Dānija, Igaunija, Somija, Francija, Vācija, Grieķija, Ungārija, Īrija, Itālija, Japāna, Luksemburga, Nīderlande, Jaunzēlande, Norvēģija, Polija, Portugāle, Koreja, Slovākija, Spānija, Zviedrija, Šveice, Turcija, Apvienotā karaliste un ASV) un ārpus tās. Papildus organizācija cieši sadarbojas ar 7 partnervalstīm - Brazīliju, Ķīnu, Indiju, Krieviju, Indonēziju, Meksiku un Dienvidāfriku.

IEA darbā tiek aicināta piedalīties arī Eiropas Komisija, kas organizācijā ir deleģēta pārstāvēt Eiropas Savienību (turpmāk – ES). ES Padomē prezidējošās valsts loma ir nodrošināt koordinācijas sanāksmju organizēšanu ES dalībvalstīm pirms IEA sanāksmēm. Ņemot vērā to, ka Latvija nav organizācijas biedrs, tā nespēj pildīt ES Padomē prezidējošas valsts lomu 2015.gada pirmajā pusgadā IEA ietvaros.

Informatīvais ziņojums sniedz ieskatu par IEA darba formātu, darbības pamatprincipiem un piedāvā risinājumu, kādā veidā Latvija var nodrošināt ES Padomē prezidējošās valsts lomas izpildi.

**2. IEA darba formāti un darbības pamatprincipi**

Kopumā IEA galvenās darbības jomas ir:

* Energoapgādes drošība - veicināt daudzveidību, produktivitāti un elastību visās enerģētikas nozarēs;
* Ekonomiskā attīstība - nodrošināt stabilu apgādi ar enerģiju IEA dalībvalstīm un veicināt brīvo tirgu, lai sekmētu ekonomisko izaugsmi un novērstu enerģētisko nabadzību;
* Vides apziņa - starptautisko zināšanu veicināšana par iespējām cīnīties pret klimata pārmaiņām;
* Iesaistīšanās pasaulē aktuālo problēmu risināšanā - cieša sadarbība ar citām valstīm, jo īpaši galvenajiem ražotājiem un patērētājiem, lai rastu risinājumus kopīgām enerģētikas un vides problēmām.

IEA kandidātvalstīm ir jābūt Ekonomiskās sadarbības un attīstības organizācijas (turpmāk - OECD) dalībvalstij un jāatbilst noteiktiem kritērijiem:

* Jānodrošina jēlnaftas rezerves apjomi, kas ir pietiekami vismaz 90 dienām ar ekvivalentu no iepriekšējā gada vidējā jēlnaftas importa apjomiem. Jābūt pieejamai Koordinētai ārkārtas reaģēšanas pasākumu sistēmai (turpmāk - CERM), kuru nepieciešamības gadījumā var aktivizēt reaģējot uz faktiskajiem vai gaidāmajiem naftas piegādes traucējumiem.
* Nepieciešama naftas pieprasījumu ierobežojoša programma, lai samazinātu valsts naftas patēriņu par līdz pat 10%;
* Nepieciešama likumdošana, lai CERM praktiski darbotos nacionālā līmenī;
* Nepieciešama likumdošana un pasākumi, lai nodrošinātu, ka visas naftas kompānijas, kas darbojas valstī sniegtu informāciju, cik tas nepieciešams.

Centrālā lēmuma pieņemšanas institūcija IEA ir tās valde, kas sastāv no dalībvalstu enerģētikas ministriem vai vecākajām amatpersonām. Organizācijas stratēģiskie darbības virzieni un nākotnes attīstības perspektīvas tiek pārrunātas attiecīgajās valdes sēdēs, kas notiek 3-4 reizes gadā, pēc kurām tiek sagatavoti dalībvalstīm saistoši secinājumi.

Reizi divos gados notiek valdes sēde ministru līmenī, kur pēdējā bija no 19.-20. novembrim 2013.gadā. Nākamā ministru līmeņa tikšanās paredzēta 2015. gada novembrī Luksemburgas prezidentūras ES Padomē laikā. Papildus valdes sēdēm IEA ietvaros regulārais organizācijas darbs norit piecās darba grupās (Darba grupa par ārkārtas jautājumiem saistībā ar naftas piegāžu jautājumiem, Darba grupa par naftas tirgus uzraudzību, Darba grupa par ilgtermiņa sadarbību enerģētikas drošībā, Darba grupa par Globālo Enerģētikas dialogu; Darba grupa par enerģētikas izpēti un tehnoloģijām), kurās piedalās kompetentie valsts institūciju pārstāvji no dalībvalstīm. Minētajām darba grupām ir arī vairākas apakšdarbagrupas, kas sanāk vairākas reizes gadā.

* 1. **Situācijas risinājums**

Pašlaik Latvija nav IEA dalībvalsts un nepiedalās organizācijas darbā. Ņemot vērā, ka IEA valdes sēdēs un darba grupās tiek aicināta piedalīties arī ES, kuru pārstāv Eiropas Komisija, ES Padomes prezidējošai valstij jānodrošina ES dalībvalstu koordinācijas sanāksmju vadīšana pirms IEA valdes un darba grupu sanāksmēm. Latvijas prezidentūras ietvaros plānota vismaz viena IEA valdes sēde un vismaz piecas darba grupu tikšanās. Ņemot vērā, ka Latvija nav IEA dalībvalsts, Ekonomikas ministrija nevar nodrošināt prezidējošās valsts pienākumu veikšanu IEA darba formātos Latvijas prezidentūras ES Padomē laikā.

Esošajā situācijā pastāv iespēja nodod prezidentūras pienākumus Luksemburgas Lielhercogistei kā IEA dalībvalstij un prezidentūras trio partnerim. Līdzīgs risinājums tika rasts arī Lietuvas prezidentūras ES Padomē laikā, kad ES prezidējošās valsts, kas nav IEA dalībnieks, pienākumi tika nodoti Īrijai.

Ekonomikas ministrijas pārstāvji ir uzrunājuši attiecīgos Luksemburgas pārstāvjus neformālajās konsultācijās par iespēju uzņemties pilnībā ES prezidējošās valsts pienākumus IEA darba formātos Latvijas prezidentūras laikā.

Abu pušu amatpersonu sarunu ietvaros Luksemburga ir piekritusi uzņemties attiecīgos pienākumus Latvijas prezidentūras laikā.

* 1. **Turpmākā rīcība**

Ekonomikas ministrija ir konsultējusies ar ES Padomes ģenerālsekretariātu, kā arī atbilstošajām Luksemburgas amatpersonām par piemērotāko tālākās rīcības modeli.

Ekonomikas ministrija sadarbībā ar Latvijas Republikas Pastāvīgo pārstāvniecību Eiropas Savienībā nosūta lūguma vēstuli Luksemburgai vadīt Starptautiskās Enerģētikas aģentūras darba formātus Latvijas prezidentūras ES Padomē laikā.

Minētais risinājums ietekmi uz valsts budžetu neparedz.

Ekonomikas ministre D.Reizniece-Ozola

Vīza:

Valsts sekretārs M.Lazdovskis

28.11.2014. 8:45

785

Zakovics  
67013173, janis.zakovics@em.gov.lv